khistorydata/jeongjo-sjw-relations huggingface dataset:
정조 12년 · 목
備邊司啓言該監司徐龍輔分等狀啓以爲長興等十七邑置之之次全州等三十六邑置之稍實仍以爲事目災二千一百結外不足二千九百二十七結十三負六束特許加劃後錄諸條請令廟堂稟旨分付矣其一各司所管年久逋負奴婢身貢限明秋停退事也其一推奴徵債限明秋防塞事也分等依請施行加請災結亦頗精約準數加劃俾無把來白徵之意另加申飭各司所管年久逋負奴婢身貢指徵無處停退者及徵債防禁請依狀請許施允之又啓言該監司狀啓以爲本道綿農已判大歉各該司與軍門所納貢保布特許純錢代納事請令廟堂稟旨分付矣考之狀辭參以所聞則比嶺南殆有甚焉視湖西可謂伯仲所許於嶺南湖西者有難靳持於本道而通一道純錢之請決不可輕議尤甚邑則各該司與軍門所納一從民願錢木間隨所納許令捧上稍勝各邑則依前錢木參半訓局保布事面自別只許尤甚邑錢木參半其餘則請以純木捧納之意分付而若其尤甚邑區別不必更爲登間使之先擧行後狀聞允之敎曰各司各軍門所納純錢之請誠如草記所論年年代納果甚重難蓋許多朔布雇布軍校奉足衣資等資賴之類未免落莫爲外邑之民不念都下民情尤有十分難處而綿農之不及昨年朝廷之所知則在昨年稍勝則許之在今年不及則不許南民亦豈無向隅之歎乎京司帑有餘儲庶可推移而民間事勢無異龜刮不忍坐視其催督依狀請特爲竝許純錢代納而稍勝邑區別事亦依回啓施行不必拘於參半之數道伯務加審量無或有一民之白徵事措辭嚴飭如是處分而强欲區別吏從以售奸現發於來頭繡衣之行自道伯首被其罪使之一體知悉惕念擧行大同木自來參半今年有難膠守尤甚邑尤甚處特許闊狹無若昨年嶺南之混說元折半處折半之謬例細加裁酌以其代納形止追後狀聞事亦爲分付又啓言因慶尙監司金光默狀啓有草記稟處之命矣取見狀本則以爲今年水災無減於昨年而該曹所俵二千一百結雖欲塗抹分排其勢末由四千七百十九結八十五負特許加劃綿農便成一道失稔各軍門及衙門所納身貢軍布錢木參半者從民願錢木間隨所納捧上訓局保布事面與他有別錢木參半收捧俾紓民力事請令廟堂稟旨分付矣今年本道之登熟在三南爲最所謂水沈醎損之○災亦不過沿江濱海若而邑則加請災結之至於四千七百餘結過於所料元劃災外加給三千九百結俾準六千結之數以爲裁酌均俵之地至若綿農雖曰失稔視他道亦爲最勝而各軍門衙門所納皆許從民願上納則幾何不爲純錢乎訓局保布事面尤別綿歉尤甚邑無論各軍門衙門從民願錢木間隨所納捧上其餘各邑依前錢木參半訓局保布最尤甚處參半外竝令純木上納而尤甚邑區別請擧行後狀聞之意分付允之敎曰訓局外各司各營納從民願事依施而稍勝邑則亦依草記所論切勿一任邑宰只觀民情事勢務盡裁量十分審察如難參半處則先代捧後狀聞使都下免無綿之苦使民間無白徵之患事詳細措辭嚴飭分付災結事近七千非曰不多道伯必有商量則遙度臆削致有白徵甚非顧恤之意且閱三十年來災總未滿六千之數不過是庚辰等數年而已況今年穡事雨澤裕洽沿江一帶往往有墊溺之處則道伯所請似不至太孟浪以朝家爲民寧失之意何必較挈於九百結存減乎姑依狀請施行令道伯更加裁酌霜晚食實處如能從後區別雖至還納亦何不可以此嚴飭行會
정조 12년 · 강
重推司僕提調金鍾秀
정조 12년 · 목
太僕以平安兵營卜定馬實預差別單啓敎曰趙圭鎭之再任雖猥矣渠若有嚴畏之心似此供上獻御之物宜乎十分惕念而觀此別單牽來試步所謂實差蹇足預差側驄而無非玄黃眇小品以此無難捧入本寺事誠未安矣自今卜定馬捧上亦當自上替行乎決知其無用不合之品而無難封進圭鎭之氣岸猶有所餘而然乎馬品雖曰漸不如舊廣求京外豈無勝於此者乎然而封進果何意也非不知嚴加處分而當初差除無異別遣今姑置之使之今月內以合御乘者改封進過限則自本寺草記圭鎭卽其地方定配俾知路馬之所重本寺事決難終嘿當該二堂上從重推考
정조 12년 · 강
命判府事徐命善勿待命
정조 12년 · 목
政院以命善金吾門外胥命啓敎曰卿以司僕二提調推考事如是引義過矣名以御乘稱以封進所謂實預差一是蹇鬣一是病馬該兵使所爲極爲痛惡是誠何心乎渠若有一分嚴畏之心以若處地有若犯科初欲卽其地定配以勵國綱姑令改納意在含垢而本寺之無一言捧納致有修單經覽亦可謂做錯一時警飭烏可已乎以卿平日休休之量何如是過引卽爲安心還第事遣史官傳諭大抵趙圭鎭事追後更思誠莫曉也此雖微事果不近於故犯乎此等處卿等不必泛然看過矣
정조 12년 · 강
罷監印堂上沈頤之職
정조 12년 · 목
敎曰設置芸閣全爲印書之役前後册子開刊何限而未有如今番擧行之無形千餘件印出拖至四五日甚至北道綸音混同作編豈有如許紀綱監印堂上沈頤之罷職當該閣臣禁推館官先汰後拿首唱準首館吏令攸司嚴囚待畢役後放送罷拿事過後捧傳旨
정조 12년 · 강
頒下加髢申禁事目
정조 12년 · 목
漢城府啓言東部北部郊外之有契而無坊名處一體定其坊名事命下矣東部則興仁之門外有仁昌崇信兩坊不必更定坊名分其大路南北驛一契等十契屬之仁昌坊新設契等十契屬之崇信坊而北部則宣惠廳契等六契爲一坊弘濟院契等八契爲一坊阿峴契等十六契爲一坊恐合事宜而坊名不敢擅便何以爲之乎敎以宣惠廳契以下六契屬坊名定以常平坊弘濟院契以下八契屬坊名定以延恩坊阿峴契以下十六契屬坊名定以延禧坊自今番帳籍以此坊號稱用事分付
정조 12년 · 강
判府事徐命善陳箚引咎賜批司直金鍾秀陳疏請譴賜例批
정조 12년 · 목
命善箚略曰臣於兼帶諸務尸位虛縻固已久矣至於今番太僕事怠厥官之罪尤無以自解路馬事體何等至嚴則顧彼西閫封進之蹇足側驄捧納尙無論固當請勘該帥而矇不覺察反使僚堂替受其罰臣心恧縮猶屬餘事朝家刑政豈容若是乖舛哉泥首金吾恭俟嚴譴聖度天大開釋備至不敢瀆撓冒還私次而念臣迷錯轉甚撫躬悼歎如不欲生乞降威命重勘臣罪批以趙圭鎭事經宿思之駭痛甚矣本寺則以其封進捧納而已何如是深引乎卿須安心勿辭仍命遣吏官傳諭○鍾秀疏略曰御乘事體何等至重而臨事矇然全欠審愼臣罪萬死罰止問備縱荷聖度之寬假罪著慢忽冞切私心之懍蹙乞命攸司議臣當被之律
정조 12년 · 강
特賜守禦使金鍾秀上弦弓推壯勇營餉色提調李在簡兵判李文源訓將徐有大總使趙心泰
정조 12년 · 목
守禦廳以加髢申禁事目本廳中軍以下京外將官將校武士軍兵等印給別單啓敎曰今日之守法可謂卿營爲最此雖小事可見奉公之一端卿則特賜上弦弓一張閤外親受疲殘如守廳及期擧行訓禁御總及壯勇營龍營之尙無皀白禁御則都提調兼管雖不致責壯勇營餉色提調龍虎營主管判堂及訓將總使幷推考○戶曹以加髢申禁事日計士六十人分差錄事一人處印給啓敎曰各司分差錄事則自政府樞府一體印給事昨日承宣旣聽筵敎必已分付此草記混書何也似此微事做錯如此宜乎今番擧行之事事未妥況校正與監印所掌自異則同爲來看事近越俎若有印役促敎則承宣筵奏必擧戶判以奏旣如是替行印堂之事則印役之無形可謂前無後無而何不董飭乎雖以誤字釐正事言之特下付籤册子則至于今仍前本用之何也編册之換張猶屬餘事況册張分類稍知類合者孰不爲之而一任數少唱準之手命下幾日訖未完工此豈成說乎亦豈可使聞於他人乎若此則字恤典則屢千件三日告完寶鑑通編等許多巨秩亦皆不日告完在其時則重臣鄭昌聖以一人兼管許多印役猶無遲滞後時之事彼重臣有別般人所未知之才幹而然乎以此以彼節節未安矣
정조 12년 · 강
判府事徐命善左議政李性源聯箚引咎賜批
정조 12년 · 목
箚略曰加髢申禁事目印給各營將士之命寔出於廣其德意之聖心而臣等適忝兼務不善董飭成命經宿尙未擧行諸營將臣俱被問備而臣等以猥忝大官之故獨免郵罰揆以公法不容倖逭伏乞亟降威罰批以兼管兩營事引義過矣過矣卿等安心勿辭視事仍命遣史官傳諭
정조 12년 · 목
義禁府啓言時囚安橚定配罪人朴守夏初旣逃失末又不得譏捕罪杖一百收贖告身盡行追奪放送敎以如有功議各減一等該府以安橚功減一等杖九十收贖奪告身四等啓
정조 12년 · 목
刑曹啓言唱準一幷畿沿散配而沿邑不足則近沿陸邑充配事命下矣唱準張文郁富平府申大中高陽郡趙穎仁川府金時潤安山郡金鎭漢陽川縣張文燁南陽府鄭益蕃交河郡劉象澤金浦郡李文敷果川縣鄭春敷衿川縣定配
정조 12년 · 목
因禁府都囚徒敎曰此時守令不可一刻曠官臺言旣如許則還官非可論不可等待其照律時囚罪人閔百準本職改差未及拿囚中金山郡守曹允精亦然一體改差政官牌招開政與他守令未差之代擇差待下批仍令不多日內辭朝○以尹著東爲知敦寧李太源爲原州判官李性淳爲金山郡守尹行醇爲高山縣監趙元珣爲旌義縣監李顯益爲蔚珍縣監李泰懋爲昌寧縣監尹光孚爲臨陂縣監
정조 12년 · 강
施監印堂上沈頤之不敍之典分揀閣臣尹行任禁推
정조 12년 · 목
因監印堂上沈頤之罷職傳旨敎曰非不知勞而無功擧措則前所未聞若此不已此後監印之役將不得爲之寧有如許國綱乎印堂譴罷胡大事也校堂之替往監董已無義替欲引義又駭然印堂被加等之罪則校堂又作何許處義乎將出城外乎越江外乎十八張册子之過五六日不畢役終有關於後弊以此以彼印堂譴罷失於太輕施以不敍之典傳旨更爲捧入蓋由吏頑匠悍之致唱準等昨已發配而館吏等亦不可仍置幷令攸司考律嚴治以懲日後○政院啓言監印閣臣尹行任事過後禁推事命下矣依定式待敎遞差傳旨捧入敎曰北道綸音頒給果有做錯以才難之意至有追思故待敎之敎而仍命問備矣今番頒册時果有勞而無罪大抵一件張數不過十八張而千餘件印出動費五六日此芸閣設置以後所未有之事監印所之擧行如是稽緩則頒册勢將因此遲滞此傳旨分揀兼官亦官員常時若能申飭豈有無於前之擧措乎卽令與一二提擧副提擧相議斯速釐弊俾勿如前事嚴飭仍敎曰渠輩何足責莫非官員常時不能檢飭之致公事堂郞爲先從重推考發配唱準行首外分揀事分付
정조 12년 · 강
命芸館番次之式論理稟處
정조 12년 · 목
政院啓言晝直摘奸史官來言校書館校理成大中謂以俟勘出去以致闕直云依例罷職傳旨捧入敎曰芸閣入直一事曾欲下敎而未果名以輪番之職以實校理一人限已身入直使不得推移豈有如許官制與法式乎疾病事故人所不免則芸閣之番次將空官而後已且近來中庶無參下有亦不分館芸閣番次一番定式斷不容已令提擧論理稟處事分付校理成大中則雖與無端闕直有異亦不可無飭從重推考
정조 12년 · 강
副校理安策疏陳母病徑出賜例批
정조 12년 · 목
政院啓言備邊司郞廳來言今日賓廳日次而領議政金致仁有身病左議政李性源右議政蔡濟恭奎章閣奉審進不得來會云敎以左右相旣已入來食後來會日寒如此領相則勿爲入來事使備郞傳諭○予曰今日卿等適入來故特命來會矣左議政李性源曰次對屬耳別無他事而俄聞北道消息則年還當捧數合爲十四萬石而已捧十萬石南關守令或有準捧者云北民事似無捐瘠之慮矣予曰然則向來騷動無或太過耶右議政蔡濟恭曰髢䯻禁條便成一王之定制則固當以簇頭里歸一而近聞士夫諸家以筵敎之不禁花冠多尙此制云節目旣以簇頭里爲定制則不可有異同當有一番稟裁故敢達矣詢于左相性源曰初旣不載於禁條不必更爲設禁矣予曰華冠亦不必設禁而若至於靡然從之則不可蓋上衣下裳無非宮樣則簇頭里不必嫌避也且簇頭里亦未嘗如華制也其本則似非婦人首飾也花冠之花字或以華字而稱之何說爲得耶濟恭曰中華之制故稱以華冠者有之或以有花紋謂之花冠云矣性源曰俄聞吏判言花冠之造出甚易云矣予謂吏判鄭昌順曰花冠之說蓋自卿出簇頭里旣行之後或有着花冠者不必立禁而防之爲敎矣若以此而遂謂之許着花冠則豈可乎分付匠手使勿造作可也若此法傳布則卿不得辭其責也濟恭曰殿下自御極之初以釐革科弊爲急先務迄無好道理因循至今監試儒生之致命至於十餘人場屋卽古所謂禮闈之地也除非出征將士而橫尸陣前者夫豈有之哉王者奉天之道當以重人命爲先豈可立觀其死而不之捄乎臣以爲殿下默運淵衷博詢在廷則必有矯捄之良方矣予詢于左相性源曰捄弊之方右相亦以面試爲好矣予曰法制當以根本爲重而近來則不幸事變疊出故凡於政事務從鎭安有罪者不死便同無法而加之以朝廷之上專事要譽自大官以下不欲爲礙眼之事如是而國豈有法乎予嘗以爲要譽之弊甚於貪婪者此也朝廷如此可謂國無法也國無法則場屋雜亂儒生安得無蹂躪之患乎非但此也至於朝廷通塞當有防限之易知而近來朝廷全無規模雖某也塞某而其言則曰吾不知也尤可切痛者向來宇鎭之見枳也一世皆不知見枳之由至於前後銓堂數十人亦皆曰不知則夫孰有知者乎近來之弊可塞則不知塞而塞可通則不欲自其手爲之此誠痼弊故予之向來疏通之政非爲疏通也通之之中欲明塞之之由也然後防限可定義理可固也蓋因循之弊轉爲要譽要譽之弊甚於貪婪上自大臣下至百執事苟能任怨則弊豈至此乎欲使科場之法嚴明則當先自陞學爲始丙申之初猶或飭勵而至於近來陞庠專不成說苟自大司成學敎授尤無良者先爲嚴繩則科弊可革士習可正如是然後可以責效於大比之科也近來言科弊者輒以面試爲言領相之意亦以爲好有非慰悅多士之本意故非不留意而尙此未果矣蓋及第殿試與面試一也至於生進則無此規雖未一一面試抽牲爲之亦無不可而未知物議之果如何也予意則大比之科謁聖增廣外至於庭試及卽日唱榜以不設爲定而昨年緣於事勢未免破格而行之顧今監試之弊至於此極者無他蓋赴擧之儒半足卿相子弟而只看朝廷之摸樣故亂雜之至此者良有以也寧不寒心濟恭曰聖敎以朝廷之要譽爲憂而臣則以爲此與要譽有異而專是謀身也只知有國而不知有身則卽今朝廷有幾人乎其中亦豈無先公後私之心而若不謀身則其害必及故不得不流入於一套矣科弊之當自陞庠釐正聖敎切當矣今之庠製逐月逐等設行故所選不過詩賦各五人各取其所知亦患不足何暇擇人才乎予曰等等各設此是柳戅泮長時所行者也性源曰右相之言匪不爲好而此亦一偏之論也今日朝廷雖無規模爲殿下臣子者豈盡有謀身之理乎至於庠製只係敎授之公私惟當申飭而已何係於選之多少也予曰科制之言端旣出何以則有矯捄之道耶入侍諸宰各陳所見可也備堂金華鎭曰赴擧之儒自五部成册此外則以亂入摘發京兆及部官論罪則似或少勝矣徐有隣曰科弊莫今時若固當矯捄而臣未及講究不敢仰對矣鄭好仁曰蓋自陞庠已啓年少輩澆竸之風臣已於年前仁政門朝參時所懷略有陳而大司成及敎授限三四年久任似好矣予曰近來泮長之久任者無如閔鍾顯果有久任之效耶性源曰計劃榜後始有某也公某也私之論而閔鍾顯則其成效未詳其如何矣濟恭曰以臣所聞徐有防之爲泮長最善考試多士尙今頌之矣予曰諸宰如有所聞言之也有隣曰閔鍾顯之擧職不過士子不用度節目而已至於館宇亦不修葺不可謂有成效矣李▣曰臣於科弊未爲料量不敢仰對矣李在簡曰科弊則果極矣而實未知何以則爲好矣鄭昌順曰略倣鄕擧里選之法使隨從無由混入則似好矣李文源曰臣無講究不能仰對矣尹蓍東曰節目之釐正終不若紀綱之先立若不立紀綱則雖正節目而弊又生矣博詢處之似好矣金尙集曰禹禎圭疏中所謂邑倅選送於監營監營面試上送於禮曹云者不無所見矣臣待罪嶺藩時見之則文學之士多至黃䤋此實科場用私有此遺珠之慮故也京師卽四方之表也苟以有文識公明者爲大司成學敎授極選而任之此後依倣鄕擧仍行面試之制則借述之弊隨從之入可以禁止矣此所謂導之以禮齊之以刑者也予曰此則然矣而未赴擧之類則於士農工商無所歸屬不免半上落下將何以爲之耶濟恭曰大化陶鎔雖無物或遺而如此輩渠旣自棄則雖無歸屬亦奈何古則謁聖赴擧至於百人有陳賀之事云而今之赴擧之夥然豈皆實才而然哉以此法行之多年則自可有入彀之效矣徐有防曰科弊果極矣而臣未講究未敢臆對矣沈豊之曰以臣愚見實難臆對博詢而定制好矣予曰金鍾秀以爲選赴擧之士使各部成册云此則鄕擧之意同矣李在學朴祐源曰臣無講究未敢仰對矣洪秉纉曰臣意則科制雖難大更張而外方能文之士不赴本道試而入京觀光者多歸於有勢家自今以後大比之科各自其道赴試不得使入京則似無紛難之患矣性源曰京師四方之根本則鄕儒之赴擧者豈可禁止乎予曰吏參之言似好矣而聞左相言則事固如此似不可行矣濟恭曰京師乃標準之地則不可禁赴擧者果如左相所奏矣鄕擧之法非不近古而終涉窘礙適足爲益其躁竸之歸面試亦可行也而古之學禮講設行亦面試之意而終無實效殿試亦與面試無實而近來直赴無見落於殿試之事今雖行面試安知其後之不如學禮講及殿試樣也二者終未知其必可行也予曰此皆節目間事也大體先立紀綱之言好矣上世則道以德齊以禮而至於後世則不得不齊之以刑雖非嚴法以威而使士子知懼則似少勝矣若論制法之本意則雖照訖講亦未嘗不好不必別立法制惟在因舊修明之如何耳大抵謁聖入門不下數萬收券亦不下萬張而至於戊戌謁聖時則先期收錄名成册使無亂雜之患故收券不過千張入門時靑陽門無諠譁之聲此猶可見士習之知畏而近來場屋之如此者見朝廷貌樣之如此故也髢䯻之弊雖極矣而不至若科弊之甚矣若使朝廷有一分貌樣則其弊豈至於此耶濟恭曰此係更張不可遽議惟在淵衷之䌤綸而已予曰此亦在於卿等矣大抵政令不可獨運雖以禁髢事言之亦賴右相陳奏之放承佐之功果如斯矣若使朝廷少勝則科弊特其一事自可有矯捄之道矣近來之以不崖異沒稜角爲事者誠一痼弊若用崖異之人則或爲少勝耶濟恭曰崖異與正直有異亦不無其弊矣○性源啓言頃因通禮禹禎圭疏辭以鎭安長水茂朱龍潭四邑純布上納便否詳探民情論理報來之意行會矣卽見該監司徐龍輔牒報則以爲道內大同納布只是長水雲峰而兩邑自是山峽之地素勤麻絲之業每以半錢之辦納還賣全疋之麻布況法典定貢本是麻布更申舊制許令純布實合事宜云矣鎭安茂朱龍潭等邑道臣初不擧論可知其本非布產邑而長水雲峰許令純布上納似好矣問右相之意何如濟恭曰嶺南布產邑旣許純布湖南兩邑似不可異同矣從之又啓言知事鄭昌聖宋載經日前旣因飭敎肅命而今日次對又爲懸病請推考從之○總戎使趙心泰啓言臣營別驍衛及馬兵都試初抄已自各鎭報來而兩年都試尙不得設行依守禦廳例今晦前城外設行試取似好矣從之
정조 12년 · 강
特賜捕將徐有大趙心泰各大虎皮一令
정조 12년 · 목
左右輔廳以一所越墻罪人金宗純今始捉得移送秋曹啓敎曰前後譏捕何限而未有如厥漢之無形影沒把捉號牌非眞號牌姓名亦假姓名居住如此役名如此當初發捕之命雖出於嚴國法信王言之意每過一番定限輒加一層責飭而畢竟捕納未嘗期必卿等能於限內跟捕今捕廳可謂不減於古捕廳大抵他賊可捉厥漢不可捉云而卿等之如是捉納豈不可嘉此等處若無別般論賞之典何以勸後而奬他卿等各賜大虎皮一令捕校賞加令政院依例捧傳旨其中先捉捕校一人令該曹準瓜邊將作窠口傳擬入捕卒令兵曹各別施賞首捕校等定限保放之類卽爲分揀渠輩盡心效勞旣如許前此以捕廳發配或除汰之人幷分揀仍本役
정조 12년 · 강
命秋曹議處羅州牧使李正模
정조 12년 · 목
刑曹啓言全羅監司徐龍輔關內羅州牧使李正模處發緘取招則以爲庚子年待罪順興府使時寺奴卜三年滿出貢而卜三前已逃亡雖有當初保授之人籍沒奴保授本非法典所載則不當替徵身布故成公文頉給云矣請上裁令議處
정조 12년 · 강
訓鍊都監進中旬各技入格別單
정조 12년 · 목
鐵箭三矢一百五十步以上勸武軍官閑良趙逵洙等二人幷直赴殿試鳥銃沒技局出身折衝林泰福加資哨軍兼司僕尹東相等十人幷直赴殿試其餘將官將校別武士局出身馬步軍及龍津陣軍各技入格人弓子米布木布及付祿窠馬帖兼司僕帖分等施賞
정조 12년 · 강
召見守禦使金鍾秀有司堂上徐有隣閣臣徐有防于誠正閣
정조 12년 · 목
鍾秀啓言頃以馬兵都試丁未條各邑初擇旣已設行合設於今年條都試之意稟達蒙允矣取考謄錄則癸未條未行都試者筵稟後許赴於甲辰條都試矣請依此擧行從之敎曰此事道各異例不可無一定之式初擇則合設居首則單取處多有之此蓋馬兵都試新創之故外方擧行亦如是不均此後前年都試合設於翌年則每年條各取居首一人以爲依事目賜第之地事定式施行居首而未準規矩者亦依事目論賞事令廟堂知委諸道又啓言南漢九寺乃是各樣軍器所在僧徒又是有事時守堞之卒近年來漸次流散過半減縮臣待罪本任後下輩侵責僧徒之謬弊一切痛禁而猶未有還集之效矣今番巡堞聞州尹言則僧徒本料窠試射付料窠比北漢半之今若稍增料窠則可爲還集之助云而城餉許劃旣甚重難戶還加分亦添弊端未知何以則可而南北漢等是保障雖難多增料窠比準北漢之數若有量宜增窠之道則似有益於還集之道矣敎以問于曾經守使令廟堂草記回啓○有隣啓言因咸鏡監司李崇祜北評事朴基正狀啓有議于大臣稟處之命矣領議政金致仁以爲北關穀物以道臣狀聞見之設或有若干不足之邑新還所捧自當添入且茂山鍾城兩邑折米數三千石爲移轉捧置東界倉則推移拮據不無其路道臣所請折米一萬五千石北關當取其中而此旣爲賑資措備則餘外穀物自當專意於巡分御史所請南關移轉穀又爲二萬石揆以事勢北關穀物似不至貽憂於宵旰至於評事狀請諸條開賑前接濟之策雖令守宰擧行而歲前恰滿數朔有難專責於守宰令道臣詳察各邑民情事勢以如干穀物量宜劃給俾無損瘠之患茂山移居民區處事評事論列儘有意見使之依此擧行而不無彼此不及之慮刷還一款歲換後趁開賑爲之穀簿事似無不足之慮設或不足以南關穀推移入送南關不足然後方可議到於嶺穀待新還了畢後道臣狀聞處之慶興兵營納白米十三石零依所請慶源等五邑只今年分排移定慶源大同布幻弄事萬萬驚駭而入已與否有難懸度令道臣嚴覈狀聞所逋穀物期於一一準捧前前府使李迪爲先拿問待査啓照法重勘前府使李顯福掩置不報之罪亦爲拿問處之會寧支差之弊民邑事勢宜有闊狹幷令自本庫措備明年以後依定例擧行鍾城海面造山一社魚鹽稅別收庫會錄米限明秋停退事依狀請施行竝分付道臣爲宜云矣從之有隣以戶判啓言日前閣臣以畵員永付司果祿三窠之還付本曹者移給待令畵員之意陳達而有令該曹稟處之命矣畵員永付窠三人有闕之後果無代受之事而此非應付遞臾者以效勞最著之人因特敎一時加設而除非特敎則筵稟勿施連有受敎三窠之移給有難遽然許施矣敎曰先朝受敎旣如此永付司果非特敎例不得仍作元窠依卿所奏移屬一款置之然待令畵員之人多窠窄在所當念況許礛手格雖未必特異其所顧念每出尋常無他實有追思昔日之事金德成旣付永付則許礛豈或異同自今朔特付永付司果如此則許礛元祿窠自當有闕內閣預差三人陞付本署祿官以爲通同試取事分付本署一以酬待令效勞一以添本署祿窠又啓言鑄所常銅專靠於安邊永豐店而北路慘歉煙軍將有渙散之慮不可不及今接濟俾無撤役之患而關西海西接界處皆是尤甚只關東之伊川相距不遠穀物稍裕各衙門所管中折米限五百石劃付本店使之助給糧資著意採取事甚便當以此議于領相則以爲非但禆益採納亦是拯濟北民之一端筵稟請得爲宜云矣從之○有防以判尹啓言東北部郊外契無坊名處依草記批旨已爲擧行至於門內外坊無契名處不可不一體定契名而或有依坊名因契名或有依俗名因契名之例東部仁昌坊崇信坊兩契則依坊名以仁昌坊仁昌洞契崇信坊崇信洞契施行昌善坊本無契名又有二里契以昌善坊昌善洞一契二契施行於義洞契則前屬建德坊矣壬寅年景慕宮坊名稟定後尙無所屬處依前以建德坊於義洞契施行北部廣化陽德嘉會觀光鎭長五坊無契名依本洞俗名以廣化坊苑洞契陽德坊桂生洞契嘉會坊齋洞契觀光坊部契鎭長坊三淸洞契施行事請分付各部從之
정조 12년 · 강
戶曹參判魚錫定疏請出疆之路歷省先隴賜例批
정조 12년 · 강
有政吏曹判書鄭昌順參議曹允大進
정조 12년 · 목
政院以高山縣監尹行醇昌寧縣監李泰懋兩司俱不得署經呈告人竝卽牌招啓敎曰許多行公臺諫豈可請牌乎竝遞差政官牌招開政待下批牌招署經又敎曰未肅拜未署經兩司竝許遞今日政差出待下批一體牌招署經○以金載瓉爲大司憲載瓉尹尙東李敬倫新通也金魯永爲大司諫魯永尹㬦洪仁浩新通也尹行履爲執義沈埉爲司諫朴長卨申禹相新通也崔昌國爲掌令昌國閔▣新通也趙恪朴柱遇爲持平恪李升運曹喜有申膺祜新通也柱遇疏通也申驥顯爲正言新通也○敎曰數遞可悶行大司諫金魯永水原府使仍任前望單子入之待下批一體牌招又敎曰守令尙未署經云未肅拜兩司諸臺許遞玉堂未肅拜及在外人亦爲許遞前望單子入之待下批牌招○兩司玉堂前望大司諫鄭存中正言申膺祜李昇運執義朴長卨掌令池應龍鄭德弼持平趙恒鎭韓德厚校理沈興永副校理宋翼孝副修撰金履成批下德厚疏通也
정조 12년 · 강
命芸閣番次變通事宜問于大臣稟處
정조 12년 · 목
內閣啓言芸閣番次定式令提學論理稟處事有命矣郞廳有故則假官入直乃是各司通行之例而藏書重地或有不時國役則假官入直與不入直無異雖欲援用他司實官有故則兼官代行之例閣臣之分直內外閣亦是行不得之事唯是槐院揀擇後如有屬於芸閣者則可免單郞獨直之弊而分館早晩亦未可知此外事係官制有非本館所敢擅便定式一款末由指一稟處敎曰揀坐之尙不擧行事甚未安況今三公備員揀擇坐起明日設行事言于政府雖於揀擇之後當付者數必零星正字以下等窠何以分排設或分排一以四館去館一以奉常除本仕如是之際校理一人之獨番將無已時變通事宜問于大臣更爲稟處
정조 12년 · 강
命京司徵債限明秋防禁
정조 12년 · 목
備邊司以今年外方徵債旣已限明秋防塞京司徵債亦宜一體防禁啓允之
정조 12년 · 강
刑曹以逃躱罪人金宗純草供啓
정조 12년 · 목
該曹啓言罪人金宗純處推問則所供以爲渠以衿川之人上京依接於車洞林都事淳浩家矣林都事族人觀科次來於林都事家監試終場日有兩意故爲林書房持雨傘來到棘圍門外窺見場內則羅將以杖打之故退玄之際謂以越墻自後執捉矣身稍有氣力故掉臂以脫仍爲逃走住接於林都事家云更推所供以爲羅將歷歷指告矣身畢竟語屈到此地頭更以何辭發明乎今始思得掉脫時來救之人着戰笠者林長城宅奴子漢重也着笠者林長城之弟名不知進士者也此外無他可達之辭云更推所供以爲譏捕與否矣身元不知之林都事家亦不知之依前留接於其家昨日捕校來言曰吾有奴婢見失方欲呈推而汝宅進賜爲部官汝若爲我宣力則當給數十兩錢云故隨往捕校矣遽問曰汝兒名果是道純冠名則云何答以道純卽兒名號牌則以冠名宗純書之云爾則厥校仍爲結縳捉來云林都事家奴子加五金處推問則所供以爲果川林書房與長城進賜子同爲入場而金道純則持雨傘入去矣道純歸而言曰號牌見奪於羅將何以則推尋乎極爲可悶云而監試後果川林書房卽爲下去本鄕云進士林漢浩處推問則所供以爲其兄浚浩有年少之子入赴監試而初場極爲紛沓故不能弛心與從兄進士沔浩同往棘圍門外觀其無事入去其日雨勢頗注故使從兄家傔人道純持雨傘傳給矣忽見羅將捉去二人其一卽道純也矣身從兄弟果爲詰責其不當然之事此際道純脫出歸家果川林書房卽林國鎭而於矣身爲十寸庶族從兄沔浩月前下去長城衙中云矣請上裁敎曰逃躱之所謂傔從金宗純之跟捕可見乾道昭昭到今査事肯綮在於掩置不在於奪去接置者林淳浩也奪去者林漢浩從兄弟也當初執捉之時雜沓人海中不辨啓下罪人與禁亂所拘囚漢浩等合力脫出揆以士習雖萬萬可駭容有一分參量之端而捜捕命下已至屢朔假牌居住亦稱南部部內家戶逐庫爬擳甚至有考出帳籍之擧則淳浩適又以南部官供職而宗純匿在渠家到此地頭掩置之罪淳浩雖欲發明其路無由此一款到底窮覈然後可以究竟淳浩之知而故匿不知而率置問於宗純則不難辨別卿等何不出意見或平問或施威待決末捧供以入乎卿等推考宗純處施威各別嚴問期於得情夜深前捧供而萬一如前吞吐不得覈出則安用法曹爲哉以此知悉又啓言罪人金宗純處更推所供以爲矣身到此地頭奸情盡露焉敢如前發明乎終場日矣身被捉逃躱後矣身官員林淳浩初則認以尋常被捉幸以得免不爲疑慮伊後譏捕之後事端次次漸大至於考籍之境則矣身官員身爲部官豈有不知之理而一則憐矣身之或死一則恐被隱匿之罪一日二日趑趄未果至於此境云更推所供以爲矣身假牌則雖以宗純書之行世之臾名實是道純故捕校雖在傍似無知得之路初無隱匿之事或在林都事家使喚或往來街路如同平人今番被捉專陷於捕校之術中早知捕校豈有被捉之理乎前後事實一一遲晩納招請上裁敎曰觀此供招林淳浩難免匿置之罪而參以事實求之言外不無可疑之端淳浩若欲故匿則衿川土民之還送衿川固非難事使之如常出人於街上云云亦不近理此或爲淳浩自明之一端而淳浩干科宜用加倍之律初不識何狀而以愛才之意特簡帳外之軸旋授筮仕渠若隨處小心隨處圖報則爲部官不知部內民人之跟捕其罪一也使此漢當初犯科亦由於不守法其罪二也啓下與否縱未知得身爲士子攘奪旣拘執之人此乃渠至親所爲而不惟不能禁戢乃及不卽登時捉送法司科罪其罪三也欺隱之律姑不直勘前後罪狀亦不可尋常勘斷南部都事林淳浩施以徒三年定配之律事分付該府場外奪出時旣有同參之跡寧有如許士習林漢浩等自本曹考律勘放其餘各人等別無可問之端幷放送逃躱余宗純限已身絕島永屬官奴待用刑令配所道伯嚴刑三次事分付
정조 12년 · 강
原春監司李度默以擊錚人李仁矩査事馳啓
정조 12년 · 목
該監司狀啓以爲因鐵原幼學李仁規擊錚原情嚴飭道伯使卽査實狀聞事有命矣仁規之父東益則黃氏之墓以渠先葬之意粧撰爲說指其傍祖稱以直祖變幻世泒欺罔天聽其兄仁坤則私自結黨立石伐木因黃遾等呈訢使地方官摘奸後捉囚矣蓋東益旣是七十癃殘之人則前道臣之請以待用刑嚴刑臣之不卽照律俱未免不審之失東益仁坤謹依判付卽爲放送之意分付該邑
정조 12년 · 목
箚略曰槐院揀擇坐起今日設行有命而第臣賤疾越劇束帶赴坐實無其望前後公故每使僚相賢勞私心愧悚已不勝言而今於特敎又未克祗承伏枕兢惶如無所容伏乞亟䧏威譴俾具僚知警批以勿參先有傳語所愼昨亦聞知僚相之不參豈或爲卿引義之端乎且今改圈有命已完圈啓下言送僚相須趁午前開坐無使朝令行於槐院不得行於政府則亦六振頹綱息鬧端之一道卿其在家董飭安心勿辭善攝竢少間視事仍命遣史官傳諭
정조 12년 · 강
吏曹參判洪秉纉上疏賜批
정조 12년 · 목
疏略曰昨日適緣式暇未得參政多臺通擬臣亦與聞矣及其得接政眼則大司諫副末望忽地改擬臣方訝惑之際簡通始至落點繼下擬望諸人之實合是選臣豈有異議而但簡通之義本出於相議可否則固當待其回報始爲擬入而今此先擬後報之擧有乖簡問歸一之義莫非臣見輕僚堂之致其在廉隅有難行公伏乞亟削臣職以安微分批以諫長改望事旣因特敎簡通之未及往復自政廳停當事勢似然卿其勿辭入來開政
정조 12년 · 강
吏曹判書鄭昌順參議曺允大聯疏賜批
정조 12년 · 목
疏略曰昨日政諸臺通擬三堂齊會與之爛商而至於大司諫望則入啓之後入侍史官來傳望單促令改入故臣等相議擬入而參判洪秉纉適以式暇不參政席故一邊簡通一邊擬入簡問之規本自如此而況望單旣入促敎旋下雖欲待其回報不可得矣今聞亞銓謂以見輕引義違牌云臣等臨事疏率致令僚堂深引至此臣等之不可晏然行公決矣伏乞亟䧏威罰以存政格批以先停當後簡通事勢似然卿等勿辭入來開政
정조 12년 · 강
槐圈取十人左議政李性源右議政蔡濟恭左參贊鄭好仁禮曹判書李在簡吏曹判書鄭昌順兵曹判書李文源知敦寧尹蓍東行副司直朴祐源金思穆李在學左尹南玄老工曹參判李得臣同知尹尙東副正字沈奎魯司錄高應觀注書李貞運
정조 12년 · 목
敎曰大臣事誠慨然矣揀坐之待朝擧行固非入勞難能之事則兩大臣經宿無開坐之擧是豈所期於左右相者哉公麼圈事致煩酬應不已憊乎大臣則雖以敬禮之義不欲云云幷與小官而豈或莫得誰何乎大抵圈坐之閱歲因循無他間有金裕已事故耳設有世累累及於後猶不可況當者生時無礙做官忽於其孫幷與分館而塞之殊非近日陶成鎔鑄之意況大於此之干係釁犯者無不滌蕩則醜正之累豈有浮於關係隄防乎予之待先正亦豈損於今日朝廷乎目今息鬧之道宜有拔例之擧昨年春槐院分館記自政院取來爻周更令槐院會圈今日日出前完圈待完圈大臣仍行揀坐事分付該院○槐院分館金和鍾李羲觀金裕已申若樞趙台榮徐有聞李益恢尹寅基申星模申漵俱三點○吏曹以權知承文院副正字金和鍾等口傳施行啓允之
정조 12년 · 목
敎曰未肅拜在外玉堂許遞政官牌招開政又敎曰在外臺諫許遞今日政差出○政院以吏曹判書鄭昌順參判洪秉纉參議曺允大再違啓敎以參議只推與判書參判更爲牌招○以徐有成爲大司諫成德雨韓用龜爲掌令李埦爲持平郭龍濟尹悌東爲正言李東稷爲副校理李尙度爲副修撰柳頤玄爲高敞縣監
정조 12년 · 강
命保放罪人成大中以不應爲公律勘放
정조 12년 · 목
因金吾都囚徒有是命○義禁府以成大中杖八十收贖放送啓敎以如有功議各減一等
정조 12년 · 강
禁府刑曹以林淳浩等發配啓
정조 12년 · 목
禁府啓言林淳浩文化延陽驛徒三季定配啓允之○刑曹啓言林沔浩金山定配林漢浩殷山定配金宗純珍島金甲島永屬官奴待用刑嚴刑三次事分付道臣
정조 12년 · 목
禮曹郞廳以左右相意啓言御覽方物還下白綿紙八百七十三卷白細苧布十二疋黃細苧布八疋精擇改備其餘物種一一看品同爲封裹而其中黃細綿紬七十疋紫細綿紬二十疋待明日御覽後封裹○太僕啓言冬至使行本寺馬醫隨往時馬價銀子載持刷馬都卜刷馬各一匹三道次次題給所騎驛馬一匹牽夫巨達一名供饋草料亦令該曹依例題給允之
정조 12년 · 강
命時囚金載久閔百準保放
정조 12년 · 목
敎曰若待曺允精之拿來冬寒滯囚不可不念時囚罪人金載久閔百準幷保放
정조 12년 · 목
內閣啓言芸閣番次變通事宜問于大臣則領議政金致仁以爲博士以下雖隨窠備員每都目遷轉不能久於其職唯於校理加出一窠然後人自不乏番亦可替且正字中付太常者使之移直於本館則庶可無曠直與獨直之弊矣左議政李往源以爲參下官旣無久於其職之勢則參上官不可不加設而事係官制不敢臆對云右議政蔡濟恭以爲芸館單校理長年獨番之規如欲變通則加設參上一窠之外更無他道而但加設言則雖易事則甚難臣意則恐不如仍舊貫之不至於別生弊端詢問之下臆對如此不勝惶愧云矣敎以一提學亦具意見回啓又啓言以目下事勢言之則參上官加設固是不可已之論而正職加設事係創設在所難愼今番分館揀擇之後若有當屬於芸館者則替番不患無人參下以數少之故遷轉比三館太速遷轉遲速略加闊狹則猶可爲目下救弊之道而四館計仕之法亦係官制非本閣所敢擅便何以爲之敎曰領左相收議中校理一窠加設之論右相收議中仍舊之無別生弊端云云俱有意見領相議中太常兼帶勿許除本仕云云亦好卿議中計仕之法略加闊狹云云抑或一道更令副提調及時任閣臣各具所見稟處又啓言副提調李秉模以爲正職加設有難輕議計仕闊狹亦違定制太常兼帶勿許除本仕之議最似爲宜參下無人之時弊雖如前猶賢於一直單番此則恐不足恤矣云朴祐源以爲參下官每患數少參上一窠加出則事或便好而係是官制不敢擅議云檢校直提學徐有防以爲校理一窠之加設參下朔數之闊狹諸議各有所據而但芸閣參下旣在四館之列今以番次之苟艱獨減其仕日不得竝擧於大政去館之中則揆以官制恐涉如何至於加設一事六凡官職或有昔存而今無者或有權設而旋減者卽以本館言之判校一窠尙在權減今不必疊設校理只就此窠依舊例姑爲差擬使之輪回替直待參下有裕之時有闕勿補則或可爲目下矯捄之端而係是官方惟在博詢而處之云檢校直閣金載瓉以爲目下旣無好策諸議又此多歧臣不敢指一仰對而本館參下遷轉之路略加闊狹則非不便當似或矯捄而第參下官計仕遷轉法意亦重今欲推移於番次反爲闊狹於朔數者揆以事面終涉茍艱臣意則就參上窠加設一員以爲輪回入直之地恐或無弊云徐鼎修以爲參下計仕之闊狹太常兼官之移直旣多掣礙終涉苟艱校理一窠今姑加設使之輪回入直此後則隨館官多少以時存減恐合事宜而係是官制變通臣不敢指一仰對云鄭東浚以爲校理之增置一窠雖係創制兼帶之移直本館或可捄弊以臣愚昧不敢指一仰對云待敎尹行任以爲校理之增置一員參外之更定朔數恐似得宜而如臣眇末無以指一仰對云矣敎曰今番收議之本意不但出於爲一成大中番次也大抵一人之限已身入番卽無於古無於今之制變通推移固所不已此猶止於實校理一人番次疏數而已予之本意蓋以許多庶名之參上積滯者甚多三曹郞一窠移劃無異鳥足血郡守以上雖許通擬每必見奪於侍從日前筵中以校理加設抑或爲矯弊之端云矣領左相議亦果不謀而同而次見右相收議所陳甚有意見姑且趑趄更有此歷詢之擧矣觀此諸議其中判校窠復設之論最爲得宜此是恒有之窠則旣無新創之嫌中間減省亦不過一時權宜況階是正三品又況同是判校則準三十朔自當陞資勝於外職牧府如是復舊則優可爲疏通之一端又可爲進秩之一歧外閣番次之從此稍裕卽第二件事近以疏通爲矯俗之時措獨於庶名未思恰好道理此擧可謂一擧兩便雖問于大臣豈有參差校書館判校窠復設待開政差出準限遷轉等事依他職正三品承文判校通禮各司正之例事分付銓曹
정조 12년 · 강
命宜寧邸吏姜泰濟特施加資之典
정조 12년 · 목
賑恤廳啓言因宜寧幼學徐命祿上言査問本道論理草記事命下矣卽到該監司金光默査報則宜寧邸吏姜泰濟當丙午之慘歉丁未之毒癘前後防役合爲九百九十一兩零一邑上下齊民呈官呈營俱有奬許之題矣泰濟以一邸吏捐錢防納一邑支存宜有褒嘉激勸之道而此與私賑補賑之類名色有異不可遽然論賞請置之敎以實蹟旣如此極甚可嘉特爲加資
정조 12년 · 강
大司憲金載▣上疏賜批
정조 12년 · 목
疏略曰當此之時雖使風采言議彈壓百僚者居是任而盡其職尙難一半分捄得況可以無似如臣者擬議於是也左右思惟不敢冒昧承當召牌之下荐違嚴命跡涉慢傲益增隕越臣於日昨政注有不勝駭惋者略此附陳焉自有凶逆以來未有如昏朝時諸賊而諸賊之中亦未有如爾曕纘男夢龍者之窮凶劇逆此實百世不宥者也今忽以賊龍之孫閔▣通擬於掌憲之望掌憲卽淸朝耳目之官霜臺法從之班也世類地閥在所當擇乃以凶孼賤品汲汲注擬若將不及前年奬拔逆純之裔今年吹噓賊龍之孫將使凶逆遺種充斥朝著彝倫從此而益斁名義由是而益墜幾何而中國不變爲夷狄人類不化爲禽獸耶爲今日銓官者抑獨何心必如是做去耶有識之憂不但在於政注之淆亂而已臣謂閔▣臺淫永拔勿用當該銓官嚴加譴責使今世之人咸知彝倫之重名義之嚴實世道之幸也批以閔▣事未知果是夢龍之孫而遠近直支亦未可知比之昨冬事有同異之別乎當問于大臣決之銓官事勿論知與不知其通擬委折先令政院問于參政銓官以啓卿其勿辭行公
정조 12년 · 강
以金載順爲大司憲尹㬦爲大司諫李級權世規爲掌令李冕膺爲持平尹宗彥爲正言前望也
정조 12년 · 목
敎曰有未署經臺諫云在外及未肅拜人員許遞前望單子入之待下批與行公諸臺牌招署經因政院啓辭敎以在外人許遞與未差之代前望單子入之待下批與違牌人牌招又啓言兩司前望中正言尹宗彥才已受點矣追聞宗彥作故已久元前望之尙不修正誠極未安請銓官推考允之
정조 12년 · 강
以奇彥鼎爲大司諫申匡堯李寬爲掌令李東稷爲獻納趙錫晦爲正言前望也
정조 12년 · 목
政院以李冕膺再牌不進彥鼎匡堯寬東稷錫晦俱在外啓敎以竝許遞明日政差出
정조 12년 · 강
命吏曹判書鄭昌順參判洪秉纉遞差參議曺允大施不敍之典
정조 12년 · 목
政院啓言參政銓官處問啓事命下矣問于吏曹判書鄭昌順則以爲臣闇於掌故疏於世耗閔▣姓名臨政始聞問其踐歷則分隸槐選曾經外臺臣固只信傳言於資歷之踐深初不致疑於世累之有無苟使臣知其然者雖其年代旣遠世澤已斬而大僚之奏爲日未久懲羹之戒在臣尤切何敢率爾通擬不少難愼重得罪於主持名義之論也無情無妄自陷大戾知與不知均之爲罪反躬慙悚更何較卞今此憲疏請譴可謂責臣備而餉臣厚也云問于吏曹參議曺允大則以爲臣於日昨政三堂會議之時多臺俱闕勢將通擬意在通融恐或不均果以閔▣有所擧似則諸議歸一更無參差▣之踐歷臣所諳悉槐選外臺曾無人言臣只知資歷之可合未詳世閥之有累且況掌憲之望有異持正故率爾擧擬不復斟量矣臺疏出後世閥則果爲夢龍之八代孫云比之昨年通擬之人世代尤遠較諸持正新通之望難愼差殊論以五世斬澤之義似無一切痼枳之法而臺疏聲罪旣嚴且重只以夷狄禽獸之說致憂於今日則辭意崚慗令人愧服始知臣輕易通擬罪無所逃云矣敎曰觀於判堂對辭亞堂疏語始知其事實不可但以不知言三銓主薦之時如有分明酬酢長亞堂到今寧或如是爲言乎吏曹參議曺允大亟施不敍之典禮使之義一伸之方俱難强責其不可强況不知而不言無間於參政不參政朝房停當又無彼此判書鄭昌順參判洪秉纉竝許遞又啓言依下敎遣史官問議于時任大臣處則領議政金致仁以爲都憲疏閔▣事臺閣之論宜其如此而第臣迷見昨年韓德厚事下詢時已以五世斬之義仰對矣考之世譜閔▣爲夢龍之八代孫則過五世又遠淸顯之外恐不必一切枳拘云左議政李性源以爲閔▣果是夢龍之裔則夢龍以昏朝特相罪關倫義無論其遠近子孫宜不可遽議淸選而▣之世泒臣所未詳不敢指的仰對云右議政蔡濟恭以爲夢龍之主張凶論斁滅彝倫今於數百年之後婦孺亦知澤斬之義恐不可援用於此等凶逆都憲所請永拔勿用儘是不易之正論至於昨冬事同異之下詢伊時諸大臣筵奏頒示朝紙俱有可據韓孝純若果罪同夢龍癸亥以後子而爲蔭仕守令孫而爲灣伯東京尹外孫而爲相臣而未聞有枳礙則與夢龍同歸似爲其子孫之稱冤云矣敎曰領相之意旣以臺言爲是且聞史官附奏之言更陳銓官通擬之爲非特於世代遠近略加區別云及見右相獻議辭嚴義正引據頗似明白今欲人其人明其義則澤斬之限聖訓只及小人世宥之典傳記不言名宦予意本自如此以此令銓曹知悉
정조 12년 · 강
獻納李永穆上疏賜批尋又以應避之嫌乞遞許之
정조 12년 · 목
疏略曰臣伏見昨日政目則臣之女壻尹悌東爲本院正言彼以未署之人雖無行公之例而一司同臺義在當避以情以勢其不可仍冒也決矣伏願亟賜鐫免噫近年以來變怪層出凶逆接踵而天網極恢王章太寬致使亂賊更肆跳踉其爲國家之隱憂庸有旣哉雖以今番宇賊事言之渠本妖慝之物兼以陰譎之性包藏凶心(刀削)綢繆逆節至有擬帥之擧以至顧瞻他日四字之供而斷案已成輸款昭然則只施島棘之典未用肆市之律古今天下寧有是哉及至募人通書換貿錢貨之事而極矣其間情節之暗地排布傳書兩漢豈有不知之理而嚴査之下終始抵賴已極痛惡至若金觀鎭則渠於平日有所密勿交通之事故有此錢貨遠托之擧也今者發告雖若自明前此相關斷無可疑更令捕廳鉤覈得情而宇賊不可一任其假息伏願亟允群請拿致王府快正典刑焉至於時偉則假托戚里其計濫滑圖占戎權其心凶譎聞邦慶而顯有不滿之心當册禮而肆發太早之語稠廣之凶言一播醞釀之逆節昭著而未伸常刑徑先酌處已是失刑之大而況此宇賊通書事出則濫猾如偉賊凶譎如偉賊而處在近㠀且非圍棘則交通之狼藉比宇賊尤不啻倍篵矣其爲隱憂深慮實無所不到亟允三司之請先施荐棘之典宜矣日前兩司諸臣之再次聯箚雖未知措語之如何而槪其要則聲討宇賊疾聲陳請者也尙靳賜批恐有欠於優待臺閣之盛意也伏乞亟降批旨且秋間三司疏箚之一日迭呈也至有亂法二字之嚴敎亦願更加三思亟降兪音焉路馬事體何等嚴重而西閫之以蹇足側驄封進者大是可駭主管之提擧俱有待勘之章而封進之該帥獨逭欠敬之典揆以刑政寧有是理臣謂平安兵使趙圭鎭爲先施以刊削之典宜矣批以宇鎭事自初徑決今又持難豈或惜渠而然臺箚之姑未下批者亦非商量而然自前領相之盛言極論也有多少下敎筵臣庶可諦聽今欲究問初何發配乎予意不忍形諸文字爾須問於聞者次陳諸條勿煩向來傳敎中亂法二字還收之請不允不以常憲爭執者烏可不斥之以亂法乎趙圭鎭事不盡心猶可駭況若故不盡心者然迹固難恕未知事實委折不允爾其勿辭察職
정조 12년 · 강
前大靜縣監朴尙春上疏賜批
정조 12년 · 목
疏略曰卽伏見禁髢聖敎以由奢入儉四字爲十行中要語頒示中外志在繼述有光聖孝孰不鼓舞歡忭嗚呼今此昭儉之敎雖均爲八域救弊之本而最關北道者大矣今我殿下深軫北路之歉荒命閣臣敷以慰諭之澤畀以往哺之恩凡係貢上一竝蠲下損帑別貿以饋餞迓又以飢飽困安若已有之爲敎綸音之頒至及微臣拜稽奉讀不覺感激臣竊以謂北民之遭歉益艱實有北民不務本之罪而其弊不一何者北道是一路坑塹四阻山海之地而厥土則高者嵴薄下者沮洳厥民惟習勤勞專尙儉嗇夫何利竅漸開而貨物坌集大朴漸散而奢麗成習甚至冠屨倒置文章雜亂富者益復恣橫貧者轉至失業廢農之家十居四三爲弊最大此其一也輕租薄賊所以恤貧而山墾火田之執卜鋤農俠起之徵稅轉至增加無土之辛苦粒粒都歸箕斂此其二也厚糶所以爲民而科外私分之取耗從中濫捧之割剝漸成謬例猾吏之寅緣爲奸其害滋長此其三也至若耕墾專用耦牛而連海漁箭之屠殺里社歲時之宰分千百殆盡餘存無幾則價寡者無以辦得束手長歎此其四也又況犂鋤造自鐵冶而不惟匠役之層苦亦緣店稅之過重鎔鑄垂廢倍篵其價則粟少者無以交易亦難借得此其五也使民以時本爲農作而役事或煩奔走不暇則耕播之愆期耘穫之失時亦職由此此其六也至於醎鹽最切民生所賴效荒功倍菽粟而均廳稅外又有土稅路稅柴稅之多故其貴如金民鮮得食此其七也老弱癃殘之無依行乞勢固可矜而銀壙金穴之敗徒逃租避役之健男成群如林時肆樣奪所過閭巷極其搔然此其八也其餘爲弊栺不勝屈以此之故道路之上負戴相續軍丁之闕額穿窬之接跡亦此故也目今通計遊民與農民則未免乎一人耕之百人食之雖在年登之時尙有穀貴之歎況一遭凶歉其何能貿遷有無相資爲命乎惟以貽憂我殿下仰哺我殿下竊爲之痛惜許多傷農病民之端不一而足臣聞不服田畝越其罔有參稷又聞周于農者凶年不能殺若使北民深知務農之爲本分食力之爲當然無一夫一婦遊手之習而耕耘以時糞芟得宜服昏作勞以祈有秋則貽年受明必自上帝芃芃之苖穰穰之年自可致之又可以儉其衣食稍存贏餘節其用度以備不虞則十年之內必有三年之儲矣復何患凶年之能殺乎伏願殿下際兹昭儉之日凡在北民之近於奢汰者一切痛禁使之棄末歸本亟令道內各邑酌減量外田濫稅以資貧民永革法外還耗剩以祛民害申明屠禁以致牛畜之大蕃亦免鐵稅以利器用之自足必於農隙而役民毋使有失時廢業之歎至於鹽場尤宜量定薄稅俾令隨處煮海至若流徒之作拏村閭者與盜同罪而另加禁止刷還本土而使各奠接則失所者得所無土者有土侈者儉怠者勤各有恒心以保恒產而必於生穀之道作者衆食者寡爲之疾用之徐仰事俯育自有餘饒而人和可致天災可弭矣夫然後詰以戎兵陰雨可備衆心成城邊圉可固其如是則復豈有我殿下北顧宵旰之憂乎若及繡衣之下去因降絲綸而竝諭焉一隅旣擧三隅可反環東土八域之內亦難保其必無此弊若令盡草奢逸之習咸囿樂業之地則其將時和而歲豐家給而人足可以爲億萬年無疆治平之國矣批以爾以疏逖之蹤陳此北路矯俗之策極爲可嘉苟無憂國愛君之誠豈能辦此原疏下廟堂使卽稟處
정조 12년 · 강
命長鬐前縣監柳煥輔卽其地勿限年定配
정조 12년 · 목
該監司狀啓以爲因長鬐金聖乞擊錚原情磊碌價減給委折有令道伯査問之命矣今此各人供辭較諸踏印文書則穀物區處一無差爽所謂雇價扇竹價防給雖出於役民價勞之意就其中取剩肥已已極鄙瑣而至若各廳帖下之諉以近例勒奪散給顯有沽譽掩過之跡而磊碌馱價旣有會減之米大同木錢不關監考之租而或稱運貰或稱防役虛張名目憑藉染指貪婪不法莫此爲甚錢五百六十兩五錢三分及各廳例下租二百三十九石爲先關飭該縣令徵出還給監考計料前縣監柳煥輔其在懲貪之道不可尋常處之其罪狀請令攸司御處吏房鄭德裕慫慂愚氓暗售分利之計書給件記指揮籲天之擧謀陷舊官罪實難免擊錚人金聖乞甘聽德裕之嗾囑敢以四件外事驚動天聽亦極無嚴依律遠配以礪頹俗自臣營照法勘處○刑曹啓言長鬐前縣監柳煥輔係是朝官請移義禁府處之允之敎曰柳煥輔所爲極爲無狀此而染手執爲已物外此貪墨不難知矣爲先卽其地方勿限年定配待用刑令該府拿來嚴覈重繩物價則嚴飭道伯準數推給後狀聞事分付
정조 12년 · 강
推開城留守李致中仍命逃躱罪人刻期跟捕
정조 12년 · 목
致中以嘉山郡定配罪人白伐男乘間逃走啓敎以卿則推考嚴飭刻期跟捕如或愆限討捕使難免重勘以此知悉事回諭
정조 12년 · 강
命慶源前府使李顯福沿路地方官督送待拿囚照法
정조 12년 · 목
義禁府啓言慶源前前府使李迪爲先拿問待査啓照律重勘前府使李顯福亦爲拿問處之事傳旨啓下矣迪今方拿囚而顯福自任所未及上來請依例發遣府書吏所到處拿來敎曰此時北道貽弊可悶嚴飭沿路地方使之所到處星火督送待拿囚以爲照法嚴繩之地可也○因曺允精囚單命保放
정조 12년 · 강
命日前兩司箚批以勿煩頒布
정조 12년 · 목
敎曰臺章中臺箚賜批之請言則是矣日前兩司聯箚批答自政院以勿煩頒布
정조 12년 · 강
吏曹參判洪秉纉上疏賜批
정조 12년 · 목
疏略曰伏見僚堂問啓以閔▣掌憲通望謂之歸一而閔▣則出自三銓之口臣不識其門閥資歷竝與姓名而初聞故未敢可否適因私故未參政席而歸矣今此啓語有若臣亦停望者然事實爽誤何乃至此臣意則欲以崔昌國直通持正而僉曰掌憲無妨臣不力爭至於朴柱遇之擬議臣又以爲旣有通擬銓長疏引見枳之事恐不可輕議且以申驥顯不必單通之意屢屢爭難及其政望之出非徒諫長之先爲擬入臣所難愼亦違初料此臣所以自知見輕荐違召命至犯瀆擾之罪今其爲言渾稱歸一臣誠莫曉其所以也臣旣至朝房則謂之與聞臣何敢辭今於僚堂問啓之命獨安得晏然伏乞亟命遞斥仍治臣瀆擾之罪批以本職已許遞矣
정조 12년 · 강
命明日傳香後詣太廟省牲器
정조 12년 · 목
敎曰久曠親享情禮缺然事勢所拘雖不得如禮躬省牲器前亦行之明日親傳香後詣太廟省牲省器以此分付○兵曹以軍兵磨鍊稟敎曰挾輦軍八十名以金虎門入直軍爲之禁軍二番隨駕弘化門建陽門外各營入直馬步軍各留五名訓將都領隨駕留陣置之又啓言金虎門入直軍八十名以挾輦軍出用弘化門入直軍除留五名則各門把守無以分排何以爲之敎以以餘數推移分排
정조 12년 · 강
召見閣臣徐有防于重熙堂
정조 12년 · 목
有防啓言本閣晝員只有三窠之祿而取才入格者例爲受食故其外空役者居多渠輩無以聊賴臣意則本廳永付司果三人祿之還付該曹窠者移付本閣晝員以爲輪回均分之地恐合軫念之道故敢此仰達敎以令該曹詳考草記稟處
정조 12년 · 강
命吏曹實郞廳還付入直
정조 12년 · 목
因吏曹假郞廳望筒敎以實郞廳敍用還付入直此望筒勿施
정조 12년 · 목
箚略曰大享隔日傳香省牲親行有命而臣偶得感冒委頓床席明日陪班蠢動末由伏枕惶隕且臣之日前箚引諒非獲已而及見臺章轉益張皇緣臣罷懦貽羞廊廟伏乞遞臣難冒之職勘臣闕禮之罪批以臺章遣辭必是生疏所致卿何不深念自重之義而有此箚引重貽朝體之壞損乎所愼固知一時微疴安心善攝俟少間參班仍命遣史官傳諭
정조 12년 · 강
命慶興新還餉分數停退南北關等邑以次遞減
정조 12년 · 목
北評事朴基正狀啓以爲謹依聖敎自咸興府離發到慶興府聚會民人以傳敎辭意眞諺翻謄一一讀諭仍又宣布德意則莫不攅手流涕臣又以爲汝等資活之策蠲除之道逐條詳陳以爲轉達之地則曰及今救濟可得生路他餘凡節實不暇論而極甚矜慘方當秋成之日實非議賑之時云目下民情如是遑急則不可不念面飭該府使使之精抄阽危之類略給某樣穀而慶源穩城會寧殺有差分所見愁痛無異慶興富寧鏡城明川吉州亦難免大歉故亦爲一體曉諭鍾城茂山可謂稍優故初不擧論而諸邑宣諭之際亦有目下遑急之狀故抄其最急者各付本官姑先濟活而賑事經紀道臣固當狀聞第賑事之最難者生穀之方也臣取考丙午式人口及今年分留穀總則人口爲二十九萬三千六百口零穀總數爲三十萬九十四百石零今秋還穀無遺畢捧來春糶政傾庫劃分則以其穀總較諸人口雖有多少籍外之民足可爲每口一包之數外面驟論似可略略分排甕罌乏儲朝夕屢空者間多有之每社每里亦不無一二流戶嚴關列邑急急安集而以此推之如數捧納姑難預度今若專靠於穀總之稍裕則難免無終之患亟令廟堂及今講究俾無後時之歎玆以數三條通變之方略此開錄于後一慶興民情最爲遑急捧䨀一款尤萬萬罔措以目下所見推之則一境所收穀粒雖盡爲輸納不足爲今秋當捧什一之數而自秋延命亦出於如干所收目今所食半是松葉草實等物若以必難捧之穀責之於必將死之民則流亡之患勢所必至雖欲賑濟何處施之還穀至重不敢妄議若蒙別般處分則鎭安奠接之道莫過於此一稅米布乃是惟正之供而內寺奴貢米所係亦重不可輕議而在前如此之歲或有停退之例今年條田稅米布及內寺奴貢米限明年秋成停退以爲小紓民力之地而此則北關中尤甚諸邑請一體施行一式年籍單與各驛形止案修報之際多有收斂騷撓之弊籍單與開北所管各驛形止案待明秋退捧璿源錄忠贊忠翊衛單子退行於後式年而軍兵歲抄文書亦今退行於明秋則當爲紓力之一道矣敎曰俄見狀本且問大臣前此年分稟處之時停退一款業欲處分而姑且遲待者評事狀聞之未及來到故耳今則民情槪可想得豈待御史之下去乎初欲參用已例區別分數而更思近於零瑣眩於知悉且與年前之彼優此劣異焉慶興一邑之爲道內最尤甚可知新還餉三分二停退南北關尤甚邑折半之次邑三分一稍實邑則尤甚社里稍實社里視右例次次遞減停退而形止使之追後狀聞事分付狀聞中田稅米布云云語不別白只言田稅則大同何以區處乎慶興田稅大同米布特爲全數停退南北關尤甚邑則折半之次邑三分一稍實邑尤甚社里四分一停退慶興一邑旣命全數停退其餘尤甚邑最難捧民人亦許全數停退事竝爲分付各驛形止案待明秋磨勘事依狀請施行其餘諸條因道伯狀請廟堂已爲稟處竝以此意三懸鈴行會俾北民恃而安土以待慰諭使下去事措辭分付
정조 12년 · 강
命平康燼餘穀中下等分給者特爲蕩減
정조 12년 · 목
敎曰今因言端聞之平康年前燼餘穀中下等名雖分給無異灰土云且聞本邑年事旣未登穰則此時督徵其勢末由特爲蕩減事卽爲分付俾無催科時相混之弊事亦爲嚴飭
정조 12년 · 강
飭諸道馬兵都試將領入格偏多之弊
정조 12년 · 목
敎曰各道之創設馬兵都試今爲七年此蓋馬兵之役人皆厭避不可無別般勸奬兼欲因此興起無馬者有馬昔疲者今壯故耳近年見都試啓本南北兵營外所謂居首登科者非別將哨官則旗牌官也至於馬兵入格絕罕豈其將官將校則皆一才馬兵則皆下愚而然乎抑馬兵則果然疲劣不能操弓而然乎宜有一番申飭令廟堂措辭分付諸道今此飭令亦非將領則勿令入格之謂但勿若前日之偏多事分付
정조 12년 · 목
敎曰發令多門列邑昡於擧行別星廚傳弊亦不些在前監賑御史下去時兼管市事評事則有先爲上來之例云今番亦依此爲之事令廟堂行會
정조 12년 · 강
大司憲金載順避嫌賜例批
정조 12년 · 목
避嫌略曰向來特點繼以誨責跼天蹐地冒沒叩謝畢竟聯籲之擧致速截嚴之敎職是風憲罪著亂法至今追思惶愧欲死忽伏奉復授之恩旨冒犯違傲恭俟大何聖度天大不賜譴罰深夜再召不敢逡巡章皇出膺而自孼難贖餘愧尙切何可仍冒請命遞斥
정조 12년 · 강
敍前大將李柱國復授御將之任
정조 12년 · 목
政院啓言前掌令申匡堯初不入於掌令望而掌令未行人書入之際誤爲混書以至蒙點請當該銓堂推考允之
정조 12년 · 강
有政吏曹參判李在學進
정조 12년 · 목
敎曰近日臺諫前望點下中居中人竝蕩滌調用○敎曰旣有指名無礙收用之敎而尙不檢擬司饔主簿見窠擬入諸道成册姑未來到雖不處分而老人之事不可知文復職見窠亦以京中先抄出成册中年歲登科落仕最多人擬入事分付○以宋載經爲吏曹判書申思運爲大司諫權坪任希遠爲掌令鄭晩錫爲持平尹行晋爲獻納鄭來百爲正言李彥祜爲副校理李顯靖爲副修撰申昕爲校書判校李昌漢爲安岳郡守任靖周爲司饔主簿靖周李述源申光健疏通也洪翁馥爲奉常主簿翁馥李鳳翼白大成落仕最久也
정조 12년 · 강
以李獻慶爲大司諫趙鼎耇爲掌令李魯述爲獻納柳光億爲持平前望也
정조 12년 · 목
因持平鄭晩錫違牌與在外人員許遞故也
정조 12년 · 강
保放東萊前府使李敬一
정조 12년 · 강
慶尙監司金光默以順興奴權乭査事馳啓
정조 12년 · 목
該監司狀啓以爲因順興奴權乭擊錚原情令本道道伯詳査事命下矣應問各人嚴覈取招公私籍券詳細考閱則吏鄕供辭旣皆首實奴婢根泒又甚明白戒丹之變爲德伊實是誣服所生之代疤他子皆出靳定不有兩官公決又翻自己前案雜施法外之刑杖變亂生民之倫紀反激官庭之爭辨構成徐哥之罪案旣奪奴婢又置刑配無告之冤宜其徹天至若密囑將校使之誣招嗾成侤音欲蔽公眼身爲官長忍能爲此衙中行賂事朴師賢雖已自當赴配徐永胤亦無明白執證察捧錢手標則乃踏册房之甁套明是衙客之納賂而曚不覺察終始容護尤極駭然衙客朴駿時在湖西地今方移文捉來盤問嚴處計料前府使鄭持淳罪狀令攸司稟處戒丹奉辰卜三英太等各有其主則徐明胤隱匿公賤之罪自在落空
정조 12년 · 강
召見三使臣及拜表參班大臣于誠正閣冬至正使李在協判府事兪彥鎬左議政李性源右議政蔡濟恭副使魚錫定書狀官兪漢謨
정조 12년 · 목
予曰卿萬里銜命日寒如此須善爲往返也在協曰臣將半年離陛下情耿結伏願愛惜精神保嗇聖躬焉予曰乾隆稱慶之退行與否詳爲知來然後當有別使之行矣在協曰入去後可以探知矣予曰閔▣事世代遠近干犯淺深旣未明知則其界限之區別誠難矣收議中領相以爲名宦外不必盡枳左相以爲不敢指的右相則所據頗似明白而亦只以韓孝純子孫從宦爲較量而已此是大義關頭此而放過則其弊將至夷狄禽獸本事詳知然後始可定界限收議批旨以惡固然矣善亦無關於世類爲敎矣聞見之者皆誤解此義視之以其先之有釁累者雖百世之後不可使從宦者然此非予之本意也蓋予意則謂其先世雖有勳勞子孫若不肖則不可以其先勳勞皆爲名宦雖其前世有釁累者子孫若有可用者則亦不可以其先之釁累而幷廢也此可反隅看之見者皆錯解而深看昨聞吏參言聞於右相而始知此義右相所見果何如濟恭曰惡固然矣之敎不外於澤斬之義也至於世宥不言名宦之敎亦謂不可以其先之勳勞皆可爲名宦之義也善旣如是則惡可及隅臣則以此爲解矣予曰卿言得之聖人澤斬之訓只及小人者蓋古無惡逆之故也夢龍負犯若果罔赦則今於其裔豈可顧切迫之嫌耶本事之界限淺深詳知然後可言其從宦與不從宦之別旣未斟量其界限則有不可遽登文字故臺批雖以問于大臣決之爲敎而收議批旨之勿出朝紙者此也彥鎬曰收議批旨臣姑未見而都憲疏誠是不易之論臺通則不可遽議也明矣性源曰夢龍本是仁弘之所吹噓而爲相時年不過六十不可以老昏有所容貸其孫之不可臺通誠如都憲之言矣濟恭曰夢龍事野史所載狼藉本以爾瞻之黨力主凶論至於入相負犯彰著則雖其世代稍遠不可更議於淸路至於韓孝純則西宮之變在於戊午而孝純之名入於己未合啓中光海批旨亦曰扶護西宮不獨一孝純云若與奸凶同謀則至於己未始有此啓乎蓋孝純於二十三啓皆不參至於二十四啓始參則不可與夢龍比論矣予曰韓孝純是西平之叔且其時老昏容有可恕之端至於夢龍則事實旣未詳知且其子有伏法者云此果合於臺疏所謂百世不宥者乎若比於爾瞻纘男輩則或不無區別耶濟恭曰比之此輩則不無差輕閔▣若有可取則郞署州縣亦無不可而但臺選則決不可爲之矣予敎彥鎬曰趙貞相事究其本則由於卿等矣旣與卿等同患亂而卿之前後居銓一未檢擬誠爲慨然卿之其時事可見守確而今於貞相如是拋却豈非歉德乎貞相之今始通淸可謂善爲矣彥鎬曰然矣予曰予於李益運事尙今嘉尙向於右相事一世波蕩而益運能辦人之所難可謂有所不爲者也若不用右相則已右相登庸之後益運有何罪而枳廢乎此事詳載其時日記一按可考此等人收用然後可以勸起末俗而若急加擢用則有非次次調劑之本意故姑未爲之矣槐院分館事可謂無弊善成矣予於先正誠心尊慕至於金范甲其累不過醜正則此與惡逆有異在惡逆亦有淺深輕重之別況此事乎此非予尊慕之或後於卿等而然也當者生時猶無礙做官今當大疏通之時其孫之不許槐圈誠爲不可日前傳敎良以此也兪判府之意何如彥鎬曰槐圈之幷塞臣亦以爲過矣性源曰芸閣番次今得釐正誠幸矣予曰右相向於庶流通淸時有持難之意云然否濟恭曰臣意以爲防限蕩然易致鄕戰之弊其時所奏實出此意非謂此輩之永塞矣亦不可無闊狹之道商量博詢以爲一定之制則好矣予曰大抵世事窮則變變則通天道互環無往不復豈可以人力防之哉非但此也顧今名宦不出石竇之外在先朝多有除授之命故無勢者聳動今則此命甚罕今日明日無開眼之事豈不可悶乎濟恭曰臣於少時見故相趙顯命之居銓行政則誠心求才故所擬之人必皆一能一藝之士四方聽聞莫不興起近來則初不留意於得人只從此中檢擬故非但人才之未擇及起躁競之風此實銓官之責也予曰此非但人才之眇然政官之眼目甚卑故也誠可歎也仍敎錫定漢謨曰我國不患無書不緊册子勿爲出來紋縀之屬亦是新令之初另加禁斷○在協啓言典牲奉事曹允植今方帶去祭享進排官或有苟艱之時他司相換事請分付該曹從之
정조 12년 · 강
中批前持平李益運爲副校理
정조 12년 · 목
敎曰今日俗習之最先矯最先醫者在於閑鶻突不誠實六字粉餙假僞口然心不然以此伎倆用於朝廷用於交際滔滔不已其漸至於何所不爲予不欲誣一世雖不曰人人皆然亦惟曰免者絕稀云爾朝筵適因言端以矯捄之方略有酬酢矣隨衆則利在其中背必害及而能辦崖異之擧獨於年前李益運事頗稱之雖在右相大拜前宜有假借況近日乎此擧非爲右相地意在矯俗正習欲使知如是爲利不如是爲害此正羲經所謂美利一則爲世臣一則爲世道前持平李益運副校理除授牌招入直
정조 12년 · 강
敍前監印堂上沈頤之
정조 12년 · 목
敎曰飭已施前監印堂上沈頤之敍用兼管竝仍任
정조 12년 · 강
兵曹判書李文源陳疏賜批
정조 12년 · 목
疏略曰日者憲長之疏遣辭聲罪轉益嚴峻臣宜去不去致此屢悔尙誰尤哉況今內外從之分長兩銓尤爲臣難冒之端反復參倚自劃已審特飭之下末由趨承伏乞亟許斥退批以前此旣受而爲謝況字句間略提乎謝過但當如初附陳引義卿豈敢爲此格外之說不念有損國體乎一疏足矣勿辭斯速入來開政
정조 12년 · 강
持平趙恒鎭陳疏賜例批
정조 12년 · 목
疏略曰臣以苫堊餘喘雖不死滅公私交憤忽然忘生伏承持憲特除手奉恩誥誰與爲榮署經時急章皇祗肅而因仍冒據義所未忍伏乞亟行鐫改嘻噫痛矣惟彼挺楫之久戴頭領爲擧國腐心之痛而向聞北來傳言渠於赴謫以後鬻技衒術無所顧忌卽此可知爲窮凶極惡今乃移置近地刑政乖謬胡至於此其他諸醫之同惡作變者竝與妖媼而不問可謂國有法乎至於宇鎭父子則國家何負於渠而(刀削)遂作復明之窩窟大逆之案已輸於鞫招而絕海之竄不悛其陰圖密募島人圖取錢貨棘中之書來自重溟京裏之人互通聲氣大臣筵奏三司箚爭靳允如前將來憂虞寧有極哉若時偉卽臣袒免之族也臣隨搢紳粗效滅親之義今叨言地益激公憤且宇鎭之爲妖爲逆已自四五年前路人皆知其心同朝猶恐或浼若其深惡痛斥臣族爲最而偉獨何心外瞞儕類內欺親族及至擬帥之眞贓露而遂與已結案之賊同爲大不道之逆臣所以扼腕切齒比他人萬萬伏願醫媼窮凶之節宇偉悖逆之罪待用刑拿來窮覈正法逆楫行醫謫中之狀令道臣嚴覈雖於用刑之前此賊之仍置善地大關刑章爲先絕島安置以待究覈斷不可已也
정조 12년 · 강
掌令任希遠避嫌賜例批
정조 12년 · 목
避嫌略曰臣之向叨是職也北苑齋宿之時太廟動駕之日以去就之郞當果致人言至有請罷之擧臣實自取尙誰尤哉乃者恩敍未幾除旨又下署經有命天牌儼臨雖不得不章皇出肅而舊愆方訟餘愧尙在豈敢蹲冒昨緣夜深今始來避所失尤大請命遞斥臣職